岑公洞
作者：韋驤
朝代：宋

paragraphs: 耽耽石洞天開鎸，岑公之隱來何年。
一朝仙去名晦然，商人受香忘所傳。
舟抑不進方省愆，奉香入洞舟乃前。
靈蹤自此人拳拳，至今乾溢皆致虔。
恍忽應禱殊無偏，我來敬謁歲欲遷。
舣泊沙磧登舁肩，蹴踏錦石行江壖。
洞門屣步侵雲烟，瞻望塑像欽華顛。
挺之作記誇唐賢，勒珉雖昏辭尚全。
卻恨戾止非炎天，不見百尺懸飛泉。
唯有巖竇聲涓涓，頃之自可遺塵緣。
况乃投隙圖留連，嗟予遠宦方拘攣。
搜奇尋勝姑勉旃，此日得此澄心淵。
安能擺脱追神僊，臨崖浪筆書長篇。